4. การประกอบธุรกิจของแต่ละสายผลิตภัณฑ์

ลักษณะของบริการ

1.1 ธุรกิจเช่าซื้อ (Hire Purchase)

บริษัทให้บริการสินเชื่อเช่าซื้อ สำหรับผู้ที่มีความประสงค์จะเป็นเจ้าของกรรมสิทธิ์ในทรัพย์สิน
หลังการผ่อนชำระค่างวดครบตามสัญญาเช่าซื้อ โดยผู้ใช้บริการเพียงแต่ชำระเงินเริ่มต้นบางส่วน
(Down Payment) และผ่อนชำระค่าเช่าเป็นรายงวด (Installments Payment)
ผู้เช่าซื้อก็จะได้รับสิทธิในการใช้ประโยชน์บนทรัพย์สินนั้นตลอดระยะเวลาของสัญญา
รวมทั้งมีหน้าที่ในการบำรุงรักษาทรัพย์สินนั้น
ซึ่งบริการสินเชื่อประเภทนี้เหมาะสำหรับผู้ที่มีความประสงค์ที่จะเป็นเจ้าของกรรมสิทธิ์ในทรัพย์สินนั้น
หรือผู้ที่มีความประสงค์ในการจัดหา ทรัพย์สินเพื่อใช้ในการดำเนินงาน
แต่ไม่สามารถจ่ายชำระในคราวเดียวได้ จึงหันมาใช้บริการเช่าซื้อ หรือ
เช่าลีสซิ่งเพื่อลดภาระของเงินลงทุนจำนวนมากในตอนเริ่มแรก

บริษัทดำเนินธุรกิจให้บริการสินเชื่อเช่าซื้อทรัพย์สินประเภทรถยนต์เป็นหลัก โดยเฉพาะรถยนต์ใช้แล้ว
เน้นรถยนต์ที่เป็นที่นิยม คุณภาพดี และมีสภาพคล่องในการซื้อขาย เพื่อสร้างความเชื่อถือให้กับลูกค้า
ด้วยบุคลากรที่มีประสบการณ์และมีความชำนาญไว้บริการลูกค้า

นอกจากการเช่าซื้อโดยผ่านคู่ค้า Dealer รถยนต์แล้ว
บริษัทยังขยายช่องทางการตลาดผ่านตัวแทนของบริษัท ในนาม “นวเอ็กซ์เพรส” (Nava Express)
ซึ่งจะเป็นผู้ดำเนินการจัดหาลูกค้าสินเชื่อภายใต้ชื่อและนโยบายการปล่อยสินเชื่อของบริษัท
พร้อมทั้งได้รับค่าตอบแทนจากบริษัทในอัตราที่สูงกว่าการเป็นดีลเลอร์รถยนต์ทั่วไป

2.  ธุรกิจลีสซิ่ง (Leasing)

บริษัทให้บริการเช่าลีสซิ่ง (Financial Lease)
สำหรับนิติบุคคลที่มีความประสงค์ที่จะจัดหาทรัพย์สินไว้ใช้ในกิจการ โดยการผ่อนชำระค่าเช่า
ซึ่งสามารถนำไปหักเป็นค่าใช้จ่ายในทางภาษีได้
โดยผู้เช่าลีสซิ่งจะเป็นผู้ดูแลทรัพย์สินและบำรุงรักษาทรัพย์สินนั้น

ทรัพย์สินให้เช่าแบบลีสซิ่งที่บริษัทเน้นได้แก่ รถยนต์นั่งส่วนบุคคล รถยนต์เพื่อการพาณิชย์
เครื่องจักรและอุปกรณ์ เป็นต้น

3.  สินเชื่อรถยนต์ประเภทอื่น ๆ

บริษัทขยายช่องทางการให้บริการสินเชื่อรถยนต์ประเภทอื่น ๆ
ที่นอกเหนือจากการให้เช่าซื้อและเช่าลีสซิ่ง อาทิเช่น

- การให้บริการทางการตลาดสินเชื่อรถยนต์
เป็นการให้บริการทำการตลาดและการจัดส่งลูกค้าให้แก่พันธมิตรและคู่ค้าต่าง ๆ
ซึ่งเป็นลูกค้าคนละกลุ่มเป้าหมายกับลูกค้าของบริษัท โดยบริษัทได้รับค่าตอบแทนในรูปของค่าคอมมิชชั่น

- การรับจำนำทะเบียนรถยนต์ เป็นสินเชื่อที่บริษัทให้แก่ลูกค้าทั่วไปที่มีรถยนต์เป็นของตนเอง
หรืออีกนัยหนึ่ง คือ รถยนต์คันดังกล่าวจะต้องมีชื่อลูกค้ารายนั้นเป็นผู้ถือกรรมสิทธิ์
โดยจะมีการโอนกรรมสิทธิ์ให้แก่บริษัท เพื่อการเช่าซื้ออย่างถูกต้องตามกฎหมาย 
และหลังจากที่ลูกค้าได้ผ่อนชำระจนครบกำหนดตามสัญญาแล้ว
บริษัทจะมีการโอนกรรมสิทธิ์รถยนต์คันดังกล่าวคืนกลับไปให้แก่ลูกค้าตามเดิม
เช่นเดียวกับสินเชื่อเช่าซื้อทั่วไป

- การให้บริการสำหรับสินเชื่อสำหรับไถ่ถอนจากสถาบันการเงิน (Refinance)
หรือการให้บริการปิดเล่มทะเบียน จากสถาบันการเงินอื่น
และสินเชื่อรถยนต์ในเงื่อนไขที่ใกล้เคียงกับการเช่าซื้อ

4.  บริการอื่น ๆ

นอกเหนือจากการให้บริการทางด้านสินเชื่อต่าง ๆ แล้ว บริษัทยังมีการให้บริการหลังการขาย
เพื่อให้เป็นการบริการที่ครบวงจรในเรื่องของรถยนต์ คือ

- บริการรับจ่ายภาษีทะเบียนรถยนต์ เป็นบริการต่อเนื่อง
ที่บริษัทให้ความสำคัญควบคู่ไปกับการจัดสินเชื่อเช่าซื้อ ที่จะทำให้ลูกค้าได้รับความสะดวกสบายมากขึ้น

- บริการประกันภัยรถยนต์ บริการต่ออายุกรมธรรม์ประกันภัย และ พ.ร.บ.
เพื่ออำนวยความสะดวกให้กับลูกค้าและคุ้มครองความเสี่ยงให้กับทรัพย์สินของลูกค้าด้วย

- บริการประกันสินเชื่อรถยนต์แบบกลุ่ม เป็นบริการประกันภัย กรณีเกิดเหตุการณ์ไม่คาดคิดกับลูกค้า
เพื่อให้ผู้ที่อยู่เบื้องหลังลูกค้า ไม่เดือดร้อนกับปัญหาหนี้ค้างชำระ

2) การตลาดและการแข่งขัน

1.  ลักษณะลูกค้าและกลุ่มเป้าหมาย

ลักษณะลูกค้าและกลุ่มเป้าหมายของบริษัท ส่วนใหญ่จะเป็นลูกค้ารายย่อยทั่วไป
ซึ่งต้องการสินเชื่อเพื่อการเช่าซื้อรถยนต์ใช้แล้ว โดยผ่านทางผู้จำหน่ายรถยนต์ใช้แล้ว
หรือการซื้อขายกันเองระหว่างเจ้าของรถยนต์และผู้ซื้อ หรือติดต่อเข้ามายังบริษัทโดยตรง
กลุ่มลูกค้าเป้าหมายแบ่งออกเป็น

-   ลูกค้าบุคคลธรรมดาที่มีบุคลิกภาพน่าเชื่อถือ มีที่อยู่เป็นหลักแหล่ง มีอาชีพการงานมั่นคง
    มีรายได้แน่นอน มีความสามารถในการชำระหนี้ และมีความรับผิดชอบทางการเงินดี

-   ลูกค้านิติบุคคล ขนาดเล็ก ขนาดกลาง และขนาดใหญ่ ที่มีธุรกรรมทางการเงินที่มั่นคง
    กิจการน่าเชื่อถือ มีระบบการจัดการที่ดี มีศักยภาพในการชำระหนี้
    และมีความต้องการขยายธุรกิจ

    1.  กลยุทธ์การแข่งขัน

กลยุทธ์ที่บริษัทใช้ดำเนินงานเพื่อให้สามารถแข่งขันได้ในระยะยาว
เกิดจากการจัดองค์กรให้เป็นลักษณะ Marketing Organization หรือ Selling
Organization
เพื่อให้พนักงานทั้งหมดให้ความสำคัญกับการขายและช่วยกันสร้างบริการที่ดีเลิศให้กับลูกค้า
โดยบริษัทจะเน้นการดำเนินงานตามกลยุทธ์ ดังนี้

-   การเจาะตลาด (Segmentation) ในผลิตภัณฑ์ที่บริษัทมีความชำนาญ คือ
    การทำธุรกิจเช่าซื้อรถยนต์ การรับจำนำทะเบียนรถยนต์ เน้นกลุ่มลูกค้าที่มีศักยภาพชัดเจน
    เน้นพันธมิตรคู่ค้ารถยนต์ และนวเอ็กซ์เพรส ที่อยู่ในพื้นที่การตลาด
    และตัวเมืองจังหวัดใหญ่ที่มีศักยภาพทางเศรษฐกิจ และในกรุงเทพปริมณฑล

-   การกำหนดเป้าหมาย (Targeting) การทำงานที่ชัดเจนตั้งแต่พนักงานการตลาด
    หัวหน้าทีมงาน หรือ ผู้จัดการสาขา ผู้จัดการภาค จากสายงานการตลาด
    และเป้าหมายการบริการเพื่อสร้างรายได้ในรูปแบบต่าง ๆ ให้กับบริษัท จากสายงานปฏิบัติการ
    ตลอดจนการเพิ่มประสิทธิภาพหรือลดต้นทุน จากสายงานสนับสนุน

-   การนำเสนอ (Offering) การนำเสนอในสิ่งที่ลูกค้าต้องการ
    ทำการตลาดหลากหลายรูปแบบกับคู่ค้า จัดทำโครงการทางการตลาดต่อเนื่อง เช่น
    การผ่อนรถรวมประกันภัย เป็นต้น

-   การวางตำแหน่ง (Position) ของบริษัทเพื่อมุ่งสร้าง Brand Image เริ่มจากระบบภายใน
    ในการพิจารณาเครดิตที่รวดเร็วรัดกุมใช้ระบบเครดิตสกอริ่ง (Credit Scoring)
    ร่วมในการประกอบการวิเคราะห์สินเชื่อ สำหรับการสร้าง Brand จากภายนอก
    มาจากการสร้างความเชื่อมั่นในความสามารถของพนักงานการตลาด ในการดูแลนวเอ็กซ์เพรส
    เน้นการสร้างความเชื่อถือและสร้างศรัทธาให้เกิดกับคู่ค้า และลูกค้าใน ระยะยาว

    1.  ช่องทางการจำหน่าย

บริษัทได้จัดโครงสร้างองค์กรของบริษัท และบริษัทย่อย เพื่อให้สามารถบริการลูกค้า
ในแต่ละกลุ่มเป้าหมายได้อย่างเหมาะสม โดยผ่านการทำงานของฝ่ายงาน 3 ฝ่าย ดังนี้

-   ฝ่ายการตลาด รับผิดชอบดูแลด้านการประสานงานนวเอ็กซ์เพรส การหาลูกค้าเช่าซื้อ
    และ/หรือ เช่าลีสซิ่ง บุคคลธรรมดาและนิติบุคคลรายย่อยทั่วไป
    โดยเน้นพื้นที่ในจังหวัดที่เป็นที่ตั้งของสาขาและจังหวัดใกล้เคียง และในเขตกรุงเทพปริมณฑล
    รวมถึงการทำการตลาดผ่านระบบ E-COMMERCE ด้วย

-   ฝ่ายสนับสนุนการตลาด รับผิดชอบดูแลด้านการประสานงานนวเอ็กซ์เพรส
    การหาลูกค้าเช่าซื้อและ/หรือ เช่าลีสซิ่ง บุคคลธรรมดาและนิติบุคคลรายย่อยทั่วไป
    โดยเน้นพื้นที่ในต่างจังหวัดที่เป็นที่ตั้งของสาขาและจังหวัดใกล้เคียง

-   ฝ่ายบริหารทรัพย์สิน รับผิดชอบดูแลลูกค้ารถเช่า บุคคลธรรมดา และนิติบุคคลที่มีขนาดเล็ก
    ขนาดกลาง และขนาดใหญ่ ซึ่งมีความต้องการใช้รถเป็นครั้งคราวตามความจำเป็น
    และเป็นตัวแทนการจัดจำหน่ายรถยนต์ใช้แล้ว

-   ฝ่ายบริหารหนี้สิน รับผิดชอบดูแลบริหารทรัพย์สินที่บริษัทรับคืนจากลูกค้า
    และบริษัทอื่นหรือสถาบันการเงินอื่น และการบริหารทรัพย์สินให้กับบริษัท บริษัทย่อย
    และบริษัทอื่น หรือสถาบันการเงินอื่น

    1.  ภาวะการแข่งขัน

สภาพการแข่งขันของธุรกิจเช่าซื้อรถยนต์ใช้แล้วนั้น
เริ่มมีการแข่งขันมากขึ้นจากการที่ผู้ประกอบการมองเห็นช่องว่างในส่วนต่างต้นทุนการเงินของตนและผลตอบแทนที่ได้รับ
จึงมีผู้ประกอบการ เช่าซื้อรายใหม่ ๆ เกิดขึ้นตลอดเวลา ทั้งบริษัทในเครือธนาคาร
หรือการปรับระดับผู้ประกอบการเช่าซื้อที่กลายเป็นธนาคาร บริษัท ลีสซิ่งในเครือ ผู้จำหน่ายรถยนต์
ตลอดจนไฟแนนซ์ท้องถิ่นหลายรายที่หันมาทำธุรกิจเช่าซื้อกันมากขึ้น เป็นผลให้การแข่งขันรุนแรงยิ่งขึ้น

ผลที่เกิดขึ้นในทางบวก ผู้บริโภคหรือลูกค้าผู้เช่าซื้อรถ
มีโอกาสที่จะเลือกบริการจากผู้ประกอบการที่มีการเสนออัตราดอกเบี้ยต่ำ และจะได้รับบริการที่ดีขึ้น
ขณะเดียวกันผลในทางลบ ที่อาจเกิดขึ้นจากผู้ประกอบการขายรถยนต์
ที่อาจนำรถมีคุณภาพต่ำเข้าจัดสินเชื่อเช่าซื้อได้ง่าย หรือได้เรียกเงินดาวน์จากลูกค้าในอัตราที่ต่ำ
ซึ่งอาจจะมีผู้เช่าซื้อบางรายไม่รับผิดชอบในการผ่อนชำระค่างวดอย่างต่อเนื่องอันจะทำให้เกิดหนี้เสียในระบบมากขึ้นตามมา

แต่อย่างไรก็ตามรถยนต์ยังคงเป็นสิ่งจำเป็นในการดำรงชีพประจำวันของทุกคน
ดังนั้นการขยายตัวในธุรกิจเช่าซื้อยังคงเป็นไปตามความต้องการใช้รถของคนทั่วไป

บริษัทได้มีการศึกษาและวางแนวทางการทำการตลาดอย่างระมัดระวัง ใช้นโยบายยืดหยุ่น
เพื่อสร้างความคล่องตัวและรวดเร็ว
เน้นการบริการที่มีคุณภาพทั้งก่อนและหลังการขายอย่างสม่ำเสมอ
สร้างบริการที่ครอบคลุมความต้องการที่หลากหลายของลูกค้า
มีการกระจายความเสี่ยงในการเปิดสาขาไปตามภูมิภาค มีตัวแทนของบริษัทในนาม นวเอ็กซ์เพรส
ซึ่งควบคุมดูแลโดยบริษัท และการสร้างบริการที่เกี่ยวเนื่องตลอดเวลา
ซึ่งผู้ที่สนใจสามารถติดตามข่าวสารของบริษัท เพิ่มเติมได้จาก www.navaleasing.co.th

2.5 แนวโน้มอุตสาหกรรม

ธุรกิจให้บริการสินเชื่อเช่าซื้อและลีสซิ่ง มีความสัมพันธ์กับอัตราการเจริญเติบโตของธุรกิจรถยนต์
ซึ่งเป็นปัจจัยที่สำคัญในการกำหนดแนวโน้มการเติบโตของธุรกิจให้บริการสินเชื่อเช่าซื้อและลีสซิ่งที่ควรจะเป็นไปในทิศทางเดียวกัน

ในปี 2552 มีปริมาณการจำหน่ายรถยนต์ภายในประเทศมีจำนวนรวมทั้งสิ้น 548,871 คัน
เมื่อเปรียบเทียบกับปี 2551 ปริมาณการจำหน่ายรถยนต์ลดลงร้อยละ 10.8 โดยมีรายละเอียดดังนี้

ประเภทรถยนต์นั่งส่วนบุคคล มียอดขายทั้งสิ้น 230,037 คัน เพิ่มขึ้นร้อยละ 1.4
และประเภทรถยนต์เพื่อการพาณิชย์ ซึ่งถือเป็นประเภทรถที่มีตลาดใหญ่ที่สุดของประเทศ
มียอดขายทั้งสิ้น 318,834 คัน ลดลงร้อยละ 17.9 (ที่มา : ฐานเศรษฐกิจ Online)

สำหรับแนวโน้มของตลาดรถยนต์ปี 2553 คาดว่าตลาดรถยนต์ในประเทศจะเติบโตขึ้นตามลำดับ
ส่งผลให้ยอดการจำหน่ายรถยนต์เพิ่มขึ้น เนื่องมาจากการฟื้นตัวของตลาดรถยนต์ในช่วงปลายปี 2552
และการฟื้นตัวของระบบเศรษฐกิจ
อันเป็นผลมาจากมาตรการกระตุ้นเศรษฐกิจจากภาครัฐในหลายมาตรการ อาทิ
โครงการไทยเข้มแข็ง ที่จะมีการนำงบประมาณเข้าสู่ระบบเศรษฐกิจอย่างต่อเนื่อง
ราคาสินค้าเกษตรที่เพิ่มขึ้น เป็นต้น

3) การจัดหาผลิตภัณฑ์หรือบริการ

3.1 แหล่งที่มาของเงินทุน

บริษัทมีแหล่งที่มาของเงินทุนจากการกู้ยืมและระดมทุนจากผู้ถือหุ้น เงินกู้ยืม
ซึ่งเป็นแหล่งเงินทุนหลักของบริษัท มีทั้งจากการกู้ยืมผ่านสถาบันการเงิน การออกตั๋วสัญญาใช้เงิน
การออกตั๋วแลกเงิน และการออกหุ้นกู้

ณ วันที่ 31 ธันวาคม 2552 บริษัทมีเงินกู้ยืมในประเทศจากสถาบันการเงิน การออกตั๋วสัญญาใช้เงิน
และการออกตั๋วแลกเงินรวม 382.93 ล้านบาท และมีส่วนของผู้ถือหุ้นคงเหลือ 1,048.76 ล้านบาท
คิดเป็น 0.36 เท่า

 3.2 แหล่งใช้ไปของเงินทุน

บริษัทมีนโยบายการปล่อยสินเชื่อโดยเน้นคุณภาพของลูกค้าเป็นสำคัญ
ซึ่งบริษัทมุ่งเน้นการขยายฐานลูกค้าบุคคลธรรมดารายย่อยทั่วไป
บริษัทจะพิจารณาอนุมัติสินเชื่อเช่าซื้อสำหรับลูกค้าบุคคลธรรมดา
โดยพิจารณาจากความสามารถในการชำระหนี้ของลูกค้า ประกอบกับเครดิตของผู้ค้ำประกัน
ซึ่งจะพิจารณาจากอาชีพของลูกค้า ที่มาและความมั่นคงของรายได้
การตรวจสอบสถานที่อยู่อาศัยหรือสถานที่ทำงานของลูกค้าว่า
บริษัทจะสามารถติดตามหาตัวลูกค้าได้สะดวกมากน้อยเพียงใด
รวมถึงการตรวจสอบประวัติของลูกค้าและผู้ค้ำประกันอย่างละเอียด
โดยในแต่ละขั้นตอนจะมีเจ้าหน้าที่คอยกำกับดูแลและติดตามด้วยความระมัดระวัง

ขั้นตอนการพิจารณาสินเชื่อ ประกอบด้วยขั้นตอน ต่อไปนี้

(1) ขั้นตอนการพิจารณาเบื้องต้น

เมื่อเจ้าหน้าที่การตลาดได้รับการติดต่อจากผู้จำหน่ายสินค้า (Dealer) นวเอ็กซ์เพรส
หรือลูกค้าติดต่อกับเจ้าหน้าที่การตลาดโดยตรง
จะมีการให้คำแนะนำหรือปรึกษาถึงรูปแบบการทำสัญญาและเงื่อนไขการเช่าซื้อหรือลีสซิ่งให้เหมาะสมกับลูกค้าแต่ละราย
ทั้งนี้หากเป็นสัญญาเช่าซื้อจะมีระยะเวลาผ่อนชำระเฉลี่ย 12 - 48 งวด ส่วนลีสซิ่งจะเป็น 36 -
60 งวด โดยเจ้าหน้าที่การตลาดจะเป็นผู้เก็บรวบรวมข้อมูลและเอกสารต่าง ๆ
ที่จำเป็นในการวิเคราะห์คุณสมบัติของลูกค้าผ่านต่อไปยังเจ้าหน้าที่วิเคราะห์เครดิต

(2) ขั้นตอนการพิจารณาคุณสมบัติของลูกค้าและคัดเลือกลูกค้า

เจ้าหน้าที่วิเคราะห์เครดิตจะตรวจสอบข้อมูลความถูกต้องของเอกสาร
และพิจารณาถึงความน่าเชื่อถือ ความสามารถในการชำระหนี้ของลูกค้า
รวมถึงการออกตรวจสอบที่พักอาศัย หรือสถานที่ทำงานของลูกค้าและผู้ค้ำประกัน
พร้อมกับให้ความเห็นร่วมกับเจ้าหน้าที่การตลาดในการเสนอพิจารณาอนุมัติลูกค้าแต่ละราย

ทั้งนี้ หากเป็นรถยนต์ใช้แล้วรวมถึงกรณี Refinance
เจ้าหน้าที่การตลาดจะต้องตรวจสอบสภาพรถยนต์ทุกคัน
และต้องให้เจ้าหน้าที่วิเคราะห์เครดิตตรวจสภาพราคาประเมินรถยนต์รุ่นนั้น ๆ ว่า
ราคาเหมาะสมหรือไม่เมื่อเทียบเคียงกับรถยนต์รุ่นเดียวกันในตลาด

(3) ขั้นตอนอนุมัติสินเชื่อ

ข้อมูลทั้งหมดจะถูกนำเสนอผู้มีอำนาจอนุมัติ เพื่อพิจารณาอนุมัติตามวงเงินสินเชื่อต่อราย

  (4) ขั้นตอนการดำเนินงานภายหลังผ่านการอนุมัติสินเชื่อ

เมื่อมีการอนุมัติสินเชื่อแล้ว เจ้าหน้าที่เครดิตจะจัดส่งสัญญาเช่าซื้อให้ส่วนบริการประกันภัย
เพื่อดำเนินการเรื่องประกันภัยคุ้มครองรถยนต์ และส่วนพิธีการสินเชื่อ
เพื่อดำเนินการจัดเก็บข้อมูลของลูกค้าและผู้ค้ำประกันเข้าระบบคอมพิวเตอร์ของบริษัท
เพื่อเป็นฐานข้อมูลให้ฝ่ายต่าง ๆ ติดตามดูแลลูกค้าต่อไป

ส่วนพิธีการสินเชื่อ จะรับผิดชอบดูแลเรื่องความครบถ้วนของเอกสารจากผู้จำหน่ายสินค้า (Dealer)
นวเอ็กซ์เพรส และจะดำเนินการแจ้งไปยังฝ่ายบัญชีและบริหารเงิน เพื่อชำระค่าทรัพย์สินแก่
ผู้จำหน่ายสินค้าตามวงเงินที่ได้รับอนุมัติ

(5) ขั้นตอนการปฏิบัติต่อลูกค้า

• ส่วนบริการประกันภัย จะคอยดูแลให้บริการลูกค้าในการทำประกันภัยรถยนต์
การต่ออายุกรมธรรม์ความคุ้มครอง และการจัดให้บริการประกันสินเชื่อรถยนต์แบบกลุ่ม
ตลอดระยะเวลาที่ลูกค้ายังมีการผ่อนชำระกับบริษัทอยู่
หรือในบางกรณีจะให้บริการหลังสิ้นสุดอายุสัญญาแล้ว รวมถึงทรัพย์สินอื่น ๆ ด้วย
เพื่อเป็นการสร้างรายได้อื่นให้กับบริษัท

• ฝ่ายปฏิบัติการสินเชื่อ ส่วนบริการงานทะเบียนรถยนต์และโอนสิทธิ์
จะดูแลให้บริการต่อภาษีประจำปีรถยนต์ให้ในลักษณะเดียวกับส่วนบริการประกันภัย

• ส่วนบริหารหนี้สิน จะดูแลลูกค้าในส่วนที่ชำระค่างวดตามปกติถึงค้างชำระไม่เกิน 3 งวด
โดยลูกค้าสามารถผ่อนชำระค่างวดได้หลายวิธี เช่น การชำระเงินผ่าน Bill Payment
การชำระค่างวดผ่านธนาคาร การชำระโดยเช็คลงวันที่ล่วงหน้า
การชำระด้วยตนเองที่บริษัทหรือทางธนาณัติ เป็นต้น
เมื่อลูกค้าได้ผ่อนชำระครบถ้วนรวมทั้งชำระค่าซื้อคืนตามสัญญาลีสซิ่งครบถ้วนแล้ว
จะส่งต่อให้ฝ่ายปฏิบัติการสินเชื่อ ติดต่อลูกค้าให้มารับโอนทะเบียนรถยนต์ตามขั้นตอนต่อไป

(6) ขั้นตอนการควบคุมสินเชื่อ

ในกรณีที่เกิดการค้างชำระค่างวด บริษัทจะมีมาตรการในการควบคุมสินเชื่อ ดังนี้

• กรณีผิดนัดชำระ 1 และ 2 งวด หน่วยงานเก็บเงินของบริษัทจะติดตามทวงถามจากลูกค้าทันที
โดยการติดต่อเจรจากับลูกค้าโดยตรงด้วยตนเองและส่งจดหมายทวงถาม

• กรณีผิดนัดชำระ 3 งวด
บริษัทจะจัดส่งจดหมายทวงหนี้และเจรจากับลูกค้าพร้อมประเมินสถานภาพความสามารถในการชำระหนี้ของลูกค้า

• กรณีผิดนัดชำระ 3 งวดขึ้นไป บริษัทจะพยายามเจรจาประนอมหนี้ก่อน ถ้าไม่สามารถพัฒนาหนี้ได้
รายละเอียดของลูกค้ารายนั้นจะถูกส่งไปให้เจ้าหน้าที่ส่วนงานกฎหมาย
เพื่อบอกเลิกสัญญาและยึดทรัพย์สินที่ให้เช่าซื้อหรือลีสซิ่งกลับมา ในกรณีที่จำเป็น
หากบริษัทไม่สามารถติดตามยึดทรัพย์สินคืนมาได้หรือในกรณีที่ขายประมูลทรัพย์สินที่ยึดมาได้แต่ได้เงินมาไม่พอที่จะชำระหนี้คงเหลือ
บริษัทจะดำเนินการด้านกฎหมายกับลูกค้าและผู้ค้ำประกันต่อไปโดยจะเป็นการฟ้องร้องคดีเพื่อให้ได้หนี้คืนมากที่สุด

(7) ขั้นตอนการประมูลทรัพย์สิน

เมื่อยึดทรัพย์สินจากลูกค้ามาแล้ว บริษัทจะแจ้งให้ลูกค้ามาปิดบัญชีหรือไถ่ถอนภายในเวลาที่กำหนด
เมื่อพ้นกำหนดเวลาแล้ว ลูกค้าไม่มาติดต่อหรือไม่สามารถปฏิบัติตามเงื่อนไขของบริษัทได้
บริษัทจะนำทรัพย์สินดังกล่าวไปประมูลขายต่อสาธารณชน โดยวิธีการจัดการประมูล
ซึ่งดำเนินการโดยตัวแทนประมูล คือ บริษัท สหการประมูล จำกัด ทำการประมูลขาย ณ
ที่ทำการของบริษัทตัวแทน ตามที่เห็นสมควร
ซึ่งมีการโฆษณาให้ประชาชนทั่วไปรับทราบและสามารถเข้าร่วมประมูลได้ตามวันและเวลาของบริษัทตัวแทนประมูล

ทั้งนี้ การพิจารณาเรื่องการดำเนินการจัดการประมูล และการกำหนดราคากลาง
สำหรับการประมูลขายรถยึดของบริษัท จะมีคณะอนุกรรมการบริหารทรัพย์สินเป็นผู้พิจารณา
และเมื่อจบการประมูลขายแต่ละรอบแล้ว ส่วนทรัพย์สินรอการขาย
จะจัดทำรายงานผลการประมูลขายให้กับกรรมการผู้จัดการและคณะอนุกรรมการบริหารทรัพย์สินทราบทุกครั้ง

เมื่อเกิดขาดทุนจากการขายรถยึด บริษัทจะดำเนินการจัดทำหนังสือแจ้งให้ลูกค้าทราบ
เพื่อให้ลูกค้านำเงินส่วนขาดทุนดังกล่าว มาชำระให้กับบริษัทภายในกำหนดเวลา
และเมื่อพ้นกำหนดเวลาดังกล่าวแล้ว ลูกค้าไม่นำเงินมาชำระให้กับบริษัท
บริษัทจะดำเนินการฟ้องร้องเรียกค่าเสียหายจากลูกค้า และ/หรือ ผู้ค้ำประกันในชั้นศาลต่อไป

สำหรับในกรณีที่บริษัทนำรถออกประมูลขายแล้ว ได้ราคาเกินกว่าจำนวนหนี้คงค้างตามสัญญา
บริษัทจะต้องคืนเงินส่วนเกินให้กับลูกค้า และในทางกลับกัน
หากมีส่วนขาดทุนลูกค้าก็จะต้องชำระคืนเป็นค่าเสียหายให้กับบริษัทเช่นกัน
ซึ่งเป็นไปตามข้อกำหนดของสำนักงานคณะกรรมการการคุ้มครองผู้บริโภค (สคบ.)